《平吴后三月三日华林园诗》
魏晋·王济

蠢尔长蛇，荐食江汜。我皇神武，泛舟万里。迅雷电迈，弗及掩耳。

思乐华林，薄采其兰。皇居伟则，芳园巨观。仁以山悦，水为智欢。

清池流爵，秘乐通玄。修罾洒鳞，大庖妙馔。物以时序，情以化宣。

终温且克，有肃初筵。嘉宾在兹，千禄永年。

作者简介：西晋太原晋阳人，字武子。王浑子。武帝婿。少有逸才，风姿英爽，好弓马，勇力绝人。弱冠拜中书郎，迁侍中。善《易》、《老》、《庄》，长于清言，修饰辞令。武帝亲贵之。以屡请武帝勿使齐王攸(武帝弟)归藩，忤旨，左迁国子祭酒。数年，入为侍中。后被斥，外移北芒山下。性豪侈，丽服玉食，尝以人乳蒸肫。善解马性，有马癖。后以白衣领太仆。年四十六卒。